Flere andre institutioner var ved at give op. Ingen kunne rette op på Ali El Hajjs kaotiske liv. I dag er den tidligere Solhave-elev nyslået mekanikersvend stik imod alle odds.

Der var ikke mange der troede på en fremtid for Ali El Hajj, da han for nogle år siden kom til Farsø fra København. - Jeg var en lille bandit fra Mjølnerparken i København. Jeg gik på ti forskellige skoler og jeg havde masser af krudt i røven, fortæller Ali El Hajj. Med krudt i røven mener Ali, at han lider af ADHD. For ham betød det blandt andet problemer med at koncentrere sig. Han faldt først til ro, da han kom på Solhaven i Farsø. - Københavns Kommune prøvede virkeligt at hjælpe mig, men de satte hele tiden en ny kontaktperson på og jeg kom hele tiden i konflikter. Her på Solhaven havde jeg kun med en at gøre, forklarer Ali. Danny Laustsen ejer DL Auto i Vester Hornum. I starten var han lidt betænkelig ved at ansætte Ali, som dengang bare manglede 8 måneder af sin læretid som mekaniker. Men Danny har aldrig fortrudt. - Han er jo en god dreng. Han er helt nede på jorden. Der er ingenting, når man først har ham alene. Jeg synes det er rigtig godt. Han har også lært mig nyt omkring biler. Han er en god mand, siger Danny Laustsen. Faktisk er det gået så godt, at værkstedet i Vester Hornum ikke ville tøve med at tage endnu en lærling, hvis Solhaven genopstod. Ali har lige bestået svendeprøven og hans læretid er slut om et par måneder. Ali har allerede nye planer for fremtiden. - Jeg vil gerne læse videre til ingeniør. Jeg starter til august, så det glæder jeg mig helt bestemt til, siger Ali.